瓦瓢贊
作者：釋德洪
朝代：宋

paragraphs: 異哉此瓢，脩吭矬身。
弗生爪蔓，生陶家輪。
我疑其中，藏十洲春。
昔有列仙，雜于市人。
屋簷懸之，自旦及申。
輙入其中，偃仰而卧。
而樓居者，見之膽破。
遂從之游，推擠莫可。
挽而同登，相向而坐。
如四老人，會商山果。
唯簡素公，道貌天容。
豈其人歟，出處略同。
道山巋然，弱水之東。
何時來歸，泠然御風。
而以此瓢，挂之瘦筇。
我作妙語，天葩粲紅。